**Rokiškio apskrities arešto namai**

Simona Strumskytė,

 Rokiškio krašto muziejaus muziejininkė

Dažnai manoma, kad tarpukario Lietuvoje gyventi buvo labai saugu, tačiau iš tiesų nusikaltimų lygis buvo gana aukštas. Vien Rokiškio apskrityje nuo 1921 m. sausio 1 d. iki liepos 1 d. buvo pagauta 10 arkliavagių, 34 degtindariai, 4 kišenvagiai, iš viso per pusmetį suimtas 361 nusikaltėlis[[1]](#footnote-1). Tačiau, skirtingai nei dabar, tarpukariu vyravo daugiau kaimiško tipo visuomenei būdingas nusikalstamumas, nusižengimai nebuvo sudėtingi ir žiaurūs, tačiau jų spektras buvo labai platus. 1922 m. informaciniame laikraštyje „Milicijos žinios“ buvo išskirta net 40 nusikaltėlių kategorijų. Vienos jų, kaip kišenvagiai, „vagys, kurie krato kišenius“, įprastos ir šiandien, tačiau kiti nusikaltėliai, kaip užmigdytojai – vagys gastrolininkai, apvagiantieji keliauninkus juos apsvaigindami, šuleriai – asmenys, besiverčiantys apgaulingu kortu lošimu ar rostovščikai, lupantieji didelius nuošimčius[[2]](#footnote-2), dabar sutinkami retai.

Suimtiems nusikaltėliams laikyti tarpukariu veikė trijų rūšių įkalinimo įstaigos – sunkiųjų darbų kalėjimas, skirtas sunkiausiems nusikaltėliams, paprastas kalėjimas ir arešto namai, į kuriuos sodinta už nesunkius nusižengimus. 1919 m. liepą apskrities arešto namai savo darbą pradėjo ir Rokiškyje, jie veikė šalia Nepriklausomybės aikštės, dabar 19 numeriu pažymėtame name. 3 deš. pabaigoje patalpas arešto namams nusprendė išnuomoti dvaro administracija. Pagal sutartį, Teisingumo ministerija grafui kasmet turėjo mokėti 1320 Lt nuomos mokestį ir įsipareigojo savo lėšomis atlikti remontą, tačiau susitarimas turėjo galioti tik 3 metus[[3]](#footnote-3). Vėliau arešto namai įsikūrė Pandėlio gatvėje, kur veikė 9 numeriu pažymėtame pastate. Pagal 1919 m. gegužės 22 d. paskelbtą „Laikiną įstatymą apie namus suimtiesiems“, kuris nustatė arešto namų steigimo ir veiklos tvarką, nurodyta, kad apskričių arešto namuose turi būti laikomi siunčiamieji (suimtieji, kurie bausmę atlikti siunčiami į kitą įkalinimo įstaigą. Rokiškio arešto namų kaliniai dažniausiai siųsti į Panevėžio kalėjimą, Kauno sunkiųjų darbų kalėjimą ar Kauno įgulą), tardomieji ir priteisti ne ilgesniam kaip 6 mėnesių areštui[[4]](#footnote-4).

Į arešto namus tarpukariu buvo galima patekti už menkiausius nusižengimus, pagal tuometę baudžiamąją teisę baudžiamųjų veiklų ribos buvo daug platesnės bei iš dalies apėmė ir dabartinius administracinius nusikaltimus, ir veiklas, kurios dabar apskritai nebėra baudžiamos. Pagal tarpukario Baudžiamąjį statutą, kas nusižengė laikęs parduoti, pardavinėjęs, rodęs viešai ar kitaip platinęs „begėdiškus“ rašinius ar paveikslus, kas palaidojo krikščionį be krikščioniškų apeigų, kas pagamino, laikė parduoti ar pardavinėjo maisto gaminių ar gėrimų, kurių sudėtyje yra dirbtinių saldėsių, buvo baudžiamas net iki 3 mėnesių arešto. O jei pardavinėjami margarinas, dirbtinis sviestas, aliejus ar kiti riebalai būdavo sumaišomi su karvės pienu, tokių mišinių pardavėjas buvo baudžiamas iki mėnesio arešto[[5]](#footnote-5).

Apie nusikaltimų ir bausmių įvairovę Rokiškio krašte galime spręsti iš Rokiškio apskrities arešto namų raštų ir žinių apie ieškomus asmenis leidinyje „Kriminalinės policijos žinios“. Juozas M. iš Panemunėlio į arešto namus atsiųstas dėl drabužių vogimo, rokiškėnas Juozas P. suimtas už tai, kad apšmeižė valdininką šiam vykdant tarnybą ir darė „betvarkę“ I-os nuovados viršininko raštinėje būdamas girtas, o į arešto namus atsiųstas Lionginas L. kaltinamas užpuolęs milicininkus. Tačiau kaip matyti iš pranešimų, už nusižengimus paskirtos bausmės nebuvo maksimalios ir prasižengėliai gana greitai vėl išeidavo į laisvę. Juozas V. iš Obelių apylinkių už laikomus degtinės varymo įrankius gavo 2 savaites arešto[[6]](#footnote-6), Antanašės kaimo gyventojas Ignas J. už triukšmo kėlimą girtam stovy gavo 7 paras, obelietis Vincas Š. už svetimo miško kirtimą nubaustas tik 3 dienoms arešto. Įdomu ir tai, jog už nusižengimus Rokiškio rajone kitų apskričių gyventojai buvo baudžiami vietoje ir čia pat turėjo atlikti paskirtą bausmę. Kaunietis Bencelis G. už slaptai pereitą valstybės sieną Rokiškio arešto namuose turėjo atsėdėti 7 paras[[7]](#footnote-7).

Neilgos bausmės ir nemažas smulkių nusižengimų skaičius lėmė didelį suimtųjų judėjimą Rokiškio arešto namuose, areštantų skaičius keitėsi kiekvieną dieną. Arešto namuose laikomi kaliniai buvo fiksuojami Rokiškio apskrities arešto namų žinių apie kalinius žurnale. **(priedas Nr.1)** Iš šių žinių matyti, kad kaliniai buvo skirstomi į dvi kategorijas. Pirmieji – tardomieji, į kurių skaičių įeidavo tiek civilių, tiek karinių įstaigų teisiamieji, t. y. tie, kurie dar tik laukė bausmės paskyrimo. 1921 m. gruodį tardomųjų vyrų pažymėta net 1003. Toks kalinių skaičius arešto namuose gali pasirodyti labai didelis, tačiau, kaip matyti, skaičiuojami buvo ne atskiri suimtieji ar naujai priimti kaliniai, o bendras jų skaičius mėnesio pabaigoje, todėl ilgiau nei dieną namuose praleidę suimtieji buvo skaičiuojami kiekvieną dieną. Realesnį vaizdą atskleidžia vienos dienos kalinių skaičius – gruodžio 1 d. arešto namuose kalėjo 42, 2 d. – 33, 3 d. – 27 areštantai, mėnesio pabaigoje jų buvo tik 24, o visą mėnesį tardomųjų skaičius retai peržengdavo 40. Tardomųjų moterų gruodį priskaičiuota tik 69, o vienos dienos jų skaičius neperžengė trijų suimtųjų. Antroji areštantų kategorija – nuteistieji. Nuteistaisiais laikomi tie, kurie jau atlieka teismo paskirtą bausmę ir nebeturi kitų bylų, kuriose yra tardomi. Nusmerktųjų vyrų skaičius buvo mažesnis nei tardomųjų, tik 495, o vienos dienos jų skaičius varijavo nuo 15 iki 20 nuteistųjų. Nuteistųjų moterų, priešingai nei vyrų, buvo daugiau nei tardomųjų, bausmę arešto namuose atliko 123 moterys, atskiromis dienomis čia kalėjo nuo 3 iki 5 nuteistųjų. Tą patį mėnesį kalinių ligonių iš viso pažymėta net 13, tačiau, atskirų dienų skiltyje matyti, kad nuo mėnesio pradžios iki gruodžio 13 d. pažymėtas tik vienas ligonis per dieną[[8]](#footnote-8), tad galima manyti, kad sirgo vienas ir tas pats kalinys.

Realesnis kalinamų asmenų kiekis atsispindi raštuose apie kalinių skaičių pagal paskirtas bausmes. 1929 m. liepą bendras kalinių skaičius žymimas 38, visi suimtieji įvardyti kaip kriminaliniai nusikaltėliai. 2 iš jų nuteisti bausmę atlikti nuo 1 iki 3 metų sunkiųjų darbų kalėjime, 1 kalinys išsiųstas į paprastą kalėjimą atlikti bausmę nuo 6 mėn. iki 1 metų, 6 kaliniams paskirta iki 6 mėn. laisvės atėmimo bausmė, 2 kaliniams paskirtas areštas iki 1 mėn., o 27 suimtieji vis dar buvo tardomi[[9]](#footnote-9).

„Laikinas įstatymas apie namus suimtiesiems“ numatė, kad apskrities arešto namams vadovauja apskrities savivaldybės paskirtas viršininkas arba užvaizdas. Jis ne tik rūpinosi kalinių apsauga, vidine tvarka ir arešto namų priežiūra, bet ir priėmė bei išleido areštantus, paskirstė juos po kameras, skyrė bausmes ne tik suimtiesiems, bet ir jam pavaldiems tarnautojams. Rokiškio arešto namams vadovavo keli viršininkai – Nakulis, Staniulis ir ilgametis namų viršininkas Juozas Krasauskas (**priedas Nr. 2**) Jis vadovavo 6 darbuotojams – raštininkei Onai Kopustinskienei ir 5 prižiūrėtojams. Pastarieji ne tik saugojo suimtuosius, bet ir rūpinosi areštantų skalbinių ir drabužių švarumu, prižiūrėjo apsirgusius kalinius. Rokiškio arešto namų prižiūrėtojai sargybą eidavo po 2, vienas jų budėdavo prie vartų ir pirmame kieme, antrasis – prie kamerų ir antrame kieme. Prižiūrėtojai budėdavo po 8 valandas, po jų darbuotojams buvo suteikiamos 8 valandos poilsio, po kurio vėl tekdavo eiti sargybą[[10]](#footnote-10), todėl prižiūrėtojų darbas buvo labai intensyvus. Arešto namų prižiūrėtojai tvarkai palaikyti turėjo nešiotis ginklą, tačiau Rokiškyje darbuotojams trūko būtino inventoriaus, nes 5 prižiūrėtojai turėjo tik 4 ginklus. Vis dėlto, kaip matyti iš viršininko ir Teisingumo ministerijos susirašinėjimo, siekiant užtikrinti tinkamą kalinių apsaugą, problemos buvo sprendžiamos labai operatyviai. 1927 m. spalio 29 d. namų viršininkui pranešus apie šautuvų ir šovinių trūkumą, jau lapkričio 3 d. gautas atsakymas, jog iš Kauno sunkiųjų darbų kalėjimo bus atsiųsti 2 revolveriai su šoviniais, o Šiaulių sunkiųjų darbų kalėjimas atsiųs virš 200 šovinių[[11]](#footnote-11). Matyti, jog į saugumo klausimus arešto namuose buvo žiūrima labai rimtai, todėl siekiant jį užtikrinti, darbuotojus stengtasi kuo geriau aprūpinti visomis būtinomis priemonėmis.

 „Laikinas įstatymas apie namus suimtiesiems“ nustatė, kad arešto namai steigiami ir išlaikomi pačių apskričių savivaldybių lėšomis. Iš kasos knygų matyti, jog Rokiškio apskrities komitetas kiekvieną mėnesį arešto namams suteikdavo avansą, skirtą papildomoms išlaidoms padengti. Pavyzdžiui, 1920 m. sausį iš apskrities komiteto gauta 200 auksinių avanso. 142 auksinius arešto namai sumokėjo pardavėjui Čatiškiui už žibalą ir žvakes, areštuotiems, važiuojantiems į mišką vietoj riebalų išleisti 59 auksiniai, vartotojų bendrovei už raštinės popierių, druską ir žibalą sumokėti 25 auksiniai, pardavėjui Buikai už elektros lemputę ir šapirografo rašalą – 26 auksiniai, o paštui už telegramą ir pašto ženklą 2 auksiniai ir 20 skatikų[[12]](#footnote-12).

Atskirai buvo asignuojamos tos sritys, kurios turėjo užtikrinti sėkmingą arešto namų darbą ir veiklos tęstinumą. 1925 m. už kurą asignuota 2800 Lt (per metus išleista tik 1546,80 Lt), elektros išlaidoms suteikta 250 Lt (išleista 245,65 Lt), suimtųjų išlaikymui skirta 16942 Lt (išleista tik 9865,50 Lt), ūkinėms išlaidoms skirta 200 Lt (metų pabaigoje išleistos lėšos 16 Lt viršijo asignuotą sumą), namų įrengimui suteikta 1645 Lt (išleista 55,15 Lt), sveikatos ir švaros palaikymui skirta 800 Lt (išleista 646,57 Lt)[[13]](#footnote-13). Atskirai asignuojamos buvo ir tarnautojų algos, tačiau šiuos pinigus arešto namams suteikdavo ne apskrities savivaldybė, o Teisingumo ministerija.

Kaip matyti iš arešto namų tarnautojų algų lapo 1928 m. Rokiškio apskrities arešto namų viršininkas uždirbdavo 280 Lt. Be pagrindinės algos tarpukario valstybės tarnautojai gaudavo priedus. Valstybės tarnautojai, ištarnavę toje pačioje tarnautojo kategorijoje 3 m., gaudavo 10 proc. priedą prie pagrindinės algos, todėl viršininkas J. Krasauskas prie uždarbio gaudavo 28 Lt priedą. Raštininkė O. Kopustinskienė už savo darbą gaudavo 200 Lt. **(priedas Nr. 3)** Prižiūrėtojų algos buvo kiek mažesnės, jie uždirbdavo 180 Lt, tačiau jų darbo užmokestį papildydavo įvairūs priedai. Prižiūrėtojas Petras Dagys gaudavo 18 Lt tarnybinį priedą bei 80 Lt „vaikų priedą“. Šis priedas buvo mokamas kas mėnesį už kiekvieną vaiką iki 14 m. amžiaus. Tokia P. Dagio alga su priedais tik šiek tiek nusileido pačio viršininko darbo užmokesčiui. Prižiūrėtojo Antano Dručiūno algą papildydavo 18 Lt tarnybinis priedas, Dominykas Dudonis ir Juozas Baltušis šalia algos ir tarnybinio priedo gavo ir „vaikų priedą“, atitinkamai po 20 ir 18 Lt. Mažiausiai uždirbdavo prižiūrėtojas Benediktas Raišys, gavęs tik numatytą 180 Lt užmokestį. Toks darbo užmokestis Rokiškio arešto namuose daugmaž atitiko valstybės vidurkį, nes vidutinė kvalifikuoto darbuotojo alga tarpukariu siekė apie 230 Lt. Arešto namų tarnautojų alga kito ir švenčių proga – tarpukario Lietuvos teisės aktuose buvo įtvirtinta nuostata, jog valstybės tarnautojai du kartus per metus, t. y. prieš Kalėdas ir Velykas, galėjo gauti pusės jų pagrindinės algos dydžio priedą. Prieš 1928 m. Kalėdas namų viršininkas gavo 154 Lt priedą, raštininkė 110 Lt, prižiūrėtojai D. Dudonis ir J. Baltušis po 99 Lt, B. Raišys 90 Lt, o A. Dručiūnas ir P. Dagys po 108 Lt[[14]](#footnote-14) šventinį priedą.

Kalinių priėmimo į arešto namus tvarka buvo griežtai reglamentuota. Priimti areštantą į namus buvo galima tik gavus teismo ar kitos valdžios įstaigos nutarimą. Priimant kiekvieną areštuotąjį į specialią kalinių knygą turėjo būti įrašyti jo vardas, pavardė, kieno atsiųstas ir už kokį prasikaltimą, taip pat užfiksuotos nusikaltėlio žymės. Iš naujų areštantų buvo atimami visi nereikalingi daiktai – pinigai, dokumentai, laikrodžiai, peiliai ir t.t. Visi šie daiktai sužymimi specialioje knygoje ir grąžinami tik atlikus bausmę. Naują kalinį turėjo apžiūrėti ir gydytojas, o iki jo apžiūros, saugant nuo įvairių ligų plitimo, suimtasis turėjo būti laikomas atskirai nuo kitų[[15]](#footnote-15).

Visi kaliniai, kaip ir visose įkalinimo įstaigose, buvo laikomi kamerose, moterys ir vyrai turėjo kalėti atskirai. Rokiškio apskrities arešto namuose buvo 6 kameros, tačiau jos buvo nedidelės, pavyzdžiui, kameroje Nr. 4 tilpo 5 žmonės, o kamerose Nr. 2 ir Nr. 3 vietos užteko tik 3 kaliniams. Kameros Nr. 3 ir Nr. 2 buvo skirtos moterims (nors iš pradžių pastarojoje buvo kalinami vyrai), likusiose 4 kamerose buvo laikomi suimtieji vyrai[[16]](#footnote-16). Kamerų knygos buvo vedamos labai skrupulingai – buvo pažymima ne tik kiekvienoje kameroje kalinčiųjų vardai ir pavardės, bet ir jų pasodinimo bei paleidimo laikas, taip pat pastabos, kuriose buvo pažymėta informacija apie kalinių perkėlimą į kitas kameras ar kalėjimus. Įdomu tai, kad prie 2 kalinių vyrų buvo pažymėta, jog jie iš arešto namų pabėgo, tačiau apie jų radimą ir grąžinimą į arešto namus duomenų nerasta. Galima manyti, kad tokie pabėgimai nebuvo labai reti, nes leidinyje „Milicijos žinios“ pažymėta, kad per pirmąjį 1921 m. pusmetį Rokiškio apskrityje iš įkalinimo vietos pabėgo net 2 kaliniai[[17]](#footnote-17).

Suimtieji arešto namuose turėjo būti aprūpinti visomis būtiniausiomis priemonėmis, taip pat ir maistu. „Laikinas įstatymas apie namus suimtiesiems“ numatė, kad „Valgis turi būti prastas, bet užtenkamai maistingas. Normas kiekvienam areštantui dienai nustato vietos savivaldybės, kurios tuom rūpinasi“[[18]](#footnote-18). Kaip suimtieji buvo maitinami Rokiškio apskrities arešto namuose galime matyti iš 1926 m. kiekvienos dienos maisto išdavimo apyskaitos lapų. Rokiškio arešto namuose suimtieji gaudavo pusryčius ir pietus. Pusryčiai buvo labai paprasti ir nesikeitė visus metus, jų metu areštantai gaudavo ruginės duonos, kavos ir cukraus. Pietų meniu taip pat buvo paprastas ir retai keitėsi, dažniausiai kaliniams pateikiamos kruopos, bulvės, duona, svogūnai, burokai, žirniai, kartais kaliniai gaudavo ir mėsos. Tačiau porcijos nebuvo gausios – balandžio 1 d. 32 suimtieji pietums gavo 19,8 kg bulvių, 0,132 kg svogūnų, 0,990 kg taukų, 0,528 kg druskos, 0,132 kg pipirų ir 0,013 kg lauro lapų. Tačiau, įdomu tai, kad net ir būdami arešto namuose suimtieji turėdavo galimybę atšvęsti didžiąsias šventes, jų metu keitėsi ir pietų meniu. Balandžio 4-ąją, Velykų dieną, 34 areštantai gavo beveik 16 kg jautienos, 2 kg kruopų, 8 kg bulvių, šventei paskirti ir 68 kiaušiniai. Svarbu ir tai, kad tų pačių metų gruodį suimtųjų maitinimas dar pagerėjo, jiems imta tiekti ir vakarienę, kurios meniu mažai skyrėsi nuo tiekiamų pietums, o šių metu, šalia ankščiau gamintų patiekalų, vis dažniau imta tiekti ir mėsa[[19]](#footnote-19).

Suimtųjų maitinimui reikalingi produktai į Rokiškio arešto namus patekdavo keliais būdais. Dalį produktų įsigydavo patys namai. 1925 m. maisto knygoje pažymėta, kad sausį pirkta rugių produktų, jautienos, taukų, miežinių kruopų, bulvių, žirnių, druskos, cukraus, kavos, svogūnų, lauro lapelių ir pipirų[[20]](#footnote-20). Kadangi įstatyme apie namus suimtiesiems numatyta, jog juos turi išlaikyti apskričių savivaldybės, šios turėjo pasirūpinti ne tik finansiniais reikalais, bet ir maisto suteikimu. Yra duomenų, jog 1920 m. sausį apskrities komitetas arešto namams suteikė ruginių miltų, bulvių, žirnių ir druskos[[21]](#footnote-21), tačiau tokie produktų teikimai vyko tik tam tikromis dienomis, o ir suteikiamų produktų įvairovė buvo labai nedidelė. Tam tikrus produktus užsiaugindavo ir patys areštantai. Yra duomenų, kad 3 deš. II p. arešto namų žemės sklypas buvo apsėtas 1,15 ha miežių, 1,06 ha avižų, 1,5 ha bulvių ir 0,789 ha burokų[[22]](#footnote-22). Užauginti produktai taip pat keliaudavo į arešto namų virtuvę.

Arešto namų viršininkas ir prižiūrėtojai turėjo pasirūpinti ne tik suimtųjų maitinimu, bet ir švaros palaikymu. Įstatyme numatyta, jog kaliniai turi būti siunčiami ne mažiau kaip kartą į 2 savaites maudytis, o plaukai ant galvos turi būti apkerpami. Apie kasdienę švarą ir tvarkos palaikymą Rokiškio apskrities arešto namuose daug duomenų nėra, tačiau žinoma, kad, esant ypatingoms aplinkybės, nurodymai laikytis papildomų higienos reikalavimų ateidavo „iš viršaus“. **(priedas Nr. 4)** Pavyzdžiui, 1927 m. Lietuvoje siaučiant gripo epidemijai, Teisingumo ministerija, siekiant sustabdyti ligos plitimą, arešto namams nurodė ne tik sustabdyti kalinių siuntinėjimą iš vieno kalėjimo į kitą, bet ir suteikti galimybę suimtiesiems bent kartą į 2 savaites pasikeisti baltinius, tiems, kurie jų neturi, išduoti valdiškus, o jei arešto namai jų pristigs, kuo greičiau pranešti ministerijai. Iš šio rašto sužinome, kad nors Rokiškio arešto namai dirbo sėkmingai ir tvarkingai, tačiau net 1927 m. jiems vis dar trūko net būtiniausių priemonių – viršininkas J. Krasauskas ministerijai pranešė, kad arešto namai valdiškų baltinių visai neturi, o tuo pačiu namus reikėtų aprūpinti 120 paklodžių, 120 čiūžinių, 60 antklodžių[[23]](#footnote-23).

 Tie arešto namų suimtieji, kurie buvo pasodinti ilgiau nei 7 dienoms, turėjo pasirinkti darbą, kurį galėjo dirbti ne tik areštinėje, bet ir už arešto namų sienų. Iš kalinių darbo knygos matyti, kad suimtųjų darbą galima skirstyti į dvi kategorijas. Pirmoji – tai darbai, atlikti valdžios institucijų ar jų atstovų užsakymu. Pavyzdžiui, 1927 m. kalinių darbo knygoje pažymėta, kad areštantai Pandėlio nuovados taikos teisėjui supjovė malkas, taip pat įrišo 2 knygas, I-ojo žvalgų pulko viršininkui ir Rokiškio apskrities valdybai supjovė ir sukapojo malkas, o Rokiškio miesto valdyba kalinius pasisamdė turgavietės valymui. Suimtuosius tam tikriems darbams atlikti samdėsi ir privatūs asmenys, tačiau šie darbai dažniausiai buvo paprastesni ir vienkartiniai. Rokiškėnai areštantus samdėsi malkų sukapojimui, kiemo išvalymui, drabužių pasiuvimui, pievos nupjovimui, kubilo ar baldų pataisymui[[24]](#footnote-24).

Areštantai dirbo ne veltui, už atliktus darbus pagal tam tikras taisykles jiems buvo skiriamas užmokestis. Tačiau iš 1921 m. kasos knygos matyti, kad Rokiškio arešto namų veiklos pradžioje uždirbti pinigai buvo dalinami į 3 dalis – suma į valstybės iždą, kalėjimo reikalams (šie pinigai turėjo būti skirti tik ūkinėms reikmėms, nes įstatyme apie namus suimtiesiems numatyta, kad uždarbis negali būti skiriamas areštantų maitinimui) ir kalinių naudai. Pastaroji ir buvo sumokama areštantams, tačiau paprastai buvo pati mažiausia. Pavyzdžiui, už malkų sukapojimą arešto namai gavo 60 auksinių, į valstybės iždą pervesta 15, kalėjimo reikalams 30, o kaliniams liko tik 15 auksinių. Vis dėlto, tų pačių metų birželį užmokesčio išmokėjimo tvarka šiek tiek pakito ir dalis sumos nebebuvo skiriamas kalėjimo reikalams, o nelygiomis dalimis paskirstoma į valstybės iždą ir kaliniams. Pavyzdžiui, 1921 m. rugpjūtį iš viso uždirbta 478 auksiniai, į valstybės iždą paskirta 358 auksiniai 50 skatikų, o areštantams atiteko net 3 kartus mažesnė suma – tik 119 auksinių 50 skatikų[[25]](#footnote-25). 3 deš. II p. užmokesčio apmokėjimo tvarka vėl keitėsi. Uždirbti pinigai skirstyti į dvi dalis – kaliniams ir „visokioms sumoms“ (galimai skirtos kalėjimo išlaikymui ir ūkiniams reikalams). Pavyzdžiui, 1927 m. už malkų supjovimą gauta 75 Lt, „visokioms sumoms“ skirta 57 Lt, areštantams – daugiau nei 3 kartus mažiau, tik 18 Lt. Tam tikrą dalis uždarbio ir toliau buvo atiduodama valstybei, tik jau kita tvarka – kiekvieno mėnesio pabaigoje į Lietuvos banką buvo įnešama ir valstybės dalis nuo per mėnesį uždirbtų kalinių pinigų, 1927 m. balandį ši suma siekė beveik 226 Lt[[26]](#footnote-26). Užmokesčio atidavimo suimtiesiems tvarka taip pat buvo griežtai reglamentuota, uždirbti pinigai galėjo būti išsiųsti į jų namus, o pageidaujant kaliniui – atiduodama jiems tiesiai į rankas, tačiau tik tuomet, kada jie buvo išleidžiami iš arešto namų.

Rokiškio apskrities arešto namai veikė šiek tiek ilgiau nei 18 metų. 1937 m. gruodžio mėn. Teisingumo ministro įsakymu Nr. 390 arešto namai nuo 1938 m. sausio 1 d. turėjo būti uždaryti, o visi suimtieji perkelti į Panevėžio kalėjimą.

Publikuota 2021 12 30

1. Nusikaltimų statistika, in: *Milicijos žinios*, 1922, Nr. 3, p. 8-9. [↑](#footnote-ref-1)
2. Nusikaltėlių kategorijos, in: *Milicijos žinios*, 1922, Nr. 2, p. 29-32. [↑](#footnote-ref-2)
3. Byla apie kalinių aprūpinimą rūbais bei jų prisiuntimą į teismą, ir kitais klausimais, in: LCVA, f. 1463, ap. 1, b. 28. [↑](#footnote-ref-3)
4. Laikinas įstatymas apie namus suimtiesiems, in: *Laikinosios Vyriausybės žinios*, 1919, Nr. 7, p. 1. [↑](#footnote-ref-4)
5. *Baudžiamasis statutas*, 1930, Kaunas, p. 34-100. [↑](#footnote-ref-5)
6. Susirašinėjimas su apygardos teismu apie kalinių prisiuntimą ir išleidimą, in: LCVA, f. 1463, ap. 1, b. 1. [↑](#footnote-ref-6)
7. Ieškomi asmenys, in: *Kriminalinės žinios policijai*, 1928, Nr. 2 (24), p. 1; *Kriminalinės policijos žinios*, 1935, Nr. 29 (230), p. 5; *Kriminalinės policijos žinios*, 1935, Nr. 12 (213), p. 1. [↑](#footnote-ref-7)
8. Žinios apie suimtųjų judėjimą, in: LCVA, f. 1463, ap. 1, b. 87. [↑](#footnote-ref-8)
9. Ten pat. [↑](#footnote-ref-9)
10. Byla apie kalinių aprūpinimą rūbais bei jų prisiuntimą į teismą, ir kitais klausimais, in: LCVA, f. 1463, ap. 1, b. 28. [↑](#footnote-ref-10)
11. Ten pat. [↑](#footnote-ref-11)
12. Kasos knyga, in: LCVA, f. 1463, ap. 1, b. 3. [↑](#footnote-ref-12)
13. Arešto namų išlaidų knyga, in: LCVA, f. 1463, ap. 1, b. 15. [↑](#footnote-ref-13)
14. Tarnautojų algų lapai, in: LCVA, f. 1463, ap. 1, b. 92. [↑](#footnote-ref-14)
15. Laikinas įstatymas apie namus suimtiesiems, in: *Laikinosios Vyriausybės žinios*, 1919, Nr. 7, p. 2-3. [↑](#footnote-ref-15)
16. Kamerų knyga, in: LCVA, f. 1463, ap. 1, b. 6. [↑](#footnote-ref-16)
17. Nusikaltimų statistika, in: *Milicijos žinios*, 1922, Nr. 3, p. 8-9. [↑](#footnote-ref-17)
18. Laikinas įstatymas apie namus suimtiesiems, in: *Laikinosios Vyriausybės žinios*, 1919, Nr. 7, p. 4. [↑](#footnote-ref-18)
19. Kiekvienos dienos maisto produktų išdavimo apyskaitos, in: LCVA, f. 1463, ap. 1, b. 23. [↑](#footnote-ref-19)
20. Kalinių maisto knyga, in: LCVA, f. 1463, ap. 1, b. 19. [↑](#footnote-ref-20)
21. Sandėlio knyga, in: LCVA, f. 1463, ap. 1, b. 7. [↑](#footnote-ref-21)
22. Patikrinimo aktai, in: LCVA, f. 1463, ap. 1, b. 88. [↑](#footnote-ref-22)
23. Byla apie kalinių aprūpinimą rūbais bei jų prisiuntimą į teismą, ir kitais klausimais, in: LCVA, f. 1463, ap. 1, b. 28. [↑](#footnote-ref-23)
24. Bendras pinigų žurnalas, in: LCVA, f. 1463, ap. 1, b. 34. [↑](#footnote-ref-24)
25. Kalinių darbo knyga, in: LCVA, f. 1463, ap. 1, b. 10. [↑](#footnote-ref-25)
26. Bendras pinigų žurnalas, in: LCVA, f. 1463, ap. 1, b. 34. [↑](#footnote-ref-26)